Document ID: 32000D0707

A Bizottság határozata
(2000. november 6.)
a ragadós száj- és körömfájás elleni vakcina előállításához szükséges antigénnek a Franciaországban, Olaszországban és az Egyesült Királyságban történő tárolásához nyújtott közösségi pénzügyi támogatásról, valamint a 2000/112/EK határozat módosításáról
(az értesítés a C(2000) 3175. számú dokumentummal történt)
(2000/707/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a közös agrárpolitika finanszírozásáról szóló, 1999. május 17-i 1258/1999/EK tanácsi rendelettel [1] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [2] és különösen annak 14. cikkére,
mivel:
(1) A legutóbb az 1999/762/EK határozattal [3] módosított, a ragadós száj- és körömfájás elleni vakcina közösségi tartalékainak létrehozásáról szóló, 1991. december 11-i 91/666/EGK tanácsi határozat [4] alapján az antigénbankok létrehozása a ragadós száj- és körömfájás elleni vakcina közösségi tartalékainak létesítésére irányuló közösségi cselekvési program részét képezi.
(2) Az említett határozat 3. cikke a franciaországi Lyonban működő Laboratoire de pathologie bovine du Centre national d’études vétérinaries et alimentaires és az olaszországi Istituto Zooprofilaticco Sperimentale di Brescia intézeteket jelöli ki a közösségi tartalékok tárolására szolgáló antigénbankoknak, valamint rendelkezik más intézmények bizottsági határozattal antigénbankokká történő kijelölésének eljárásairól.
(3) A 2000/111/EK határozattal [5] a Bizottság harmadik antigénbanknak az egyesült királyságbeli pirbrighti Merial SAS-t jelölte ki, és rendelkezett az antigéneknek a kijelölt banknak már nem minősülő bankból történő átszállításáról. A 2000. évi közösségi pénzügyi hozzájárulás az antigén szállításáról és tárolásáról a Bizottság és a Merial SAS intézet között kötött szerződés függvénye, ezzel a határozattal összhangban.
(4) A ragadós száj- és körömfájás elleni vakcinatartalékokra vonatkozó közösségi program keretében létesített antigéntartalékok antigénbankok közötti megosztásáról, valamint a 93/590/EK és a 97/348/EK bizottsági határozat módosításáról szóló 2000/112/EK bizottsági határozatot [6] az antigének bizonyos mennyiségei és törzsei tárolási helyét illetően 2000. február 1-jétől kell alkalmazni. Az antigéneknek a Pirbright Institute for Animal Health-ből a Merial SAS-ba történő szállításakor Pirbright technikai okokból késedelembe esett, ennélfogva a Pirbright Institute for Animal Health az átszállítás 2000. június 28-i befejezéséig folytatta antigénbankos szolgáltatásainak a Közösség részére történő nyújtását.
(5) A 91/666/EGK határozat 4. cikke meghatározza ezen antigénbankok funkcióit és feladatait, és ezek teljesítése a közösségi támogatás feltétele.
(6) Közösségi pénzügyi támogatás szükséges ahhoz, hogy a Közösség részére szolgáltatást nyújtó bankok 2000 folyamán teljesíteni tudják az említett funkciókat és feladatokat.
(7) A közösségi támogatás időtartama költségvetési okokból 1 év.
(8) Pénzügyi ellenőrzési célokra az 1258/1999/EK rendelet 8. és 9. cikkét kell alkalmazni.
(9) Az antigéneknek a Pirbright Institute for Animal Health-ből az egyesült királyságbeli pirbrighti Merial SAS-ba történő késedelmes szállításának figyelembevétele céljából a 2000/112/EK bizottsági határozatot módosítani kell.
(10) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség pénzügyi támogatást nyújt Franciaországnak a ragadós száj- és körömfájás elleni vakcina előállításához szükséges antigén tárolásához.
(2) A franciaországi Lyonban működő Laboratoire de pathologie bovine du Centre national d’études vétérinaires et alimentaires tárolja az (1) bekezdésben említett antigénkészleteket. A 91/666/EGK határozat 4. cikkének rendelkezéseit alkalmazzák.
(3) A Közösség pénzügyi támogatása a 2000. január 1. és december 31. közötti időszakra legfeljebb 30000 EUR.
2. cikk
(1) A Közösség pénzügyi támogatást nyújt Olaszországnak a ragadós száj- és körömfájás elleni vakcina előállításához szükséges antigén tárolásához.
(2) Olaszországban az Istituto Zooprofilattico Sperimentale di Brescia tárolja az (1) bekezdésben említett antigénkészleteket. A 91/666/EGK határozat 4. cikkének rendelkezéseit alkalmazzák.
(3) A Közösség pénzügyi támogatása a 2000. január 1. és december 31. közötti időszakra legfeljebb 30000 EUR.
3. cikk
(1) A Közösség pénzügyi támogatást nyújt az Egyesült Királyságnak a ragadós száj- és körömfájás elleni vakcina előállításához szükséges antigén tárolásához.
(2) Az Egyesült Királyságban a pirbrighti Institution for Animal Health tárolja az (1) bekezdésben említett antigénkészleteket. A 91/666/EGK határozat 4. cikkének rendelkezéseit alkalmazzák.
(3) A Közösség pénzügyi támogatása a 2001. január 1. és június 30. közötti időszakra legfeljebb 15000 EUR.
4. cikk
(1) Az 1. cikk (3) bekezdésében, a 2. cikk (3) bekezdésében és a 3. cikk (3) bekezdésében említett közösségi pénzügyi támogatást azt követően fizetik ki, hogy az érintett tagállam bemutatta a feladatok hatékony teljesítését tanúsító iratokat.
(2) A Bizottsághoz 2001. március 1-jéig kell benyújtani az (1) bekezdésben említett tanúsító iratokat, amiknek tartalmazniuk kell a következőket:
a) műszaki információ az alábbiakról:
- a tárolt antigén típusa és mennyisége (raktári nyilvántartások),
- a felhasznált tárolóeszközök (a tárolóedények típusa, száma és űrtartalma),
- a helyi biztonsági rendszerek (hőmérséklet-szabályozás, lopás elleni intézkedések),
- biztosítási szerződések (tűzkár, balesetek);
b) pénzügyi információ (a mellékletben foglalt táblázat kitöltése).
5. cikk
Az 1258/1999/EK rendelet 8. és 9. cikke megfelelően alkalmazandó.
6. cikk
A 2000/112/EK határozat 3. cikkében az "2000. február 1." helyébe "2000. július 1." lép.
7. cikk
Ennek a határozatnak a tagállamok a címzettjei.
Kelt Brüsszelben, 2000. november 6-án.

Labels: 19
5
0
3
6
18